รัฐบาลเตือนเกษตรกรผู้ปลูกข้าว ช่วงนี้ยังมีฝนอาจกระทบการเก็บเกี่ยวข้าว แนะติดตามประกาศจากกรมอุตุนิยมวิทยาใกล้ชิด
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากรายงานของกรมอุตุนิยมวิทยารายงานสภาพอากาศในระยะนี้หลายพื้นที่ทั่วประเทศไทย จะยังมีฝนตกเป็นวงกว้าง ทั้งภาคภาคเหนือและภาคตะวันออกเฉียงเหนือ ภาคกลาง กรุงเทพมหานครและปริมณฑล ภาคตะวันออก รัฐบาลขอแจ้งเตือนเกษตรกรผู้ปลูกข้าวที่ขณะนี้อยู่ในช่วงเก็บเกี่ยวและตากผลผลิตตามฤดูการเก็บเกี่ยว ให้ป้องกันความเสียหายที่จะเกิดขึ้นกับผลผลิต หากไม่มีมาตรการดูแลป้องกันที่เหมาะสม จะทำให้เกิดความเสียหายผลกระทบในเชิงปริมาณ น้ำหนักและคุณภาพ เกิดความชื้น เนื้อข้าวมีสีเหลือง มีกลิ่น ขึ้นราหรือเกิดท้องไข่ เมื่อนำมาสีจะมีผลทำให้เมล็ดเกิดการแตกหักและได้ข้าวไม่เต็มเมล็ด ขอให้ดูแลความปลอดภัยในขั้นตอนการตากผลผลิต เนื่องจากหลายพื้นที่ประชาชนนิยมนำข้าวมาตากบนถนนในหมู่บ้านและชุมชน กีดขวางการจราจรและเป็นสาเหตุของการเกิดอุบัติเหตุได้ พร้อมให้เกษตรกรติดตามการแจ้งเตือนสภาพอากาศจากกรมอุตุวิทยาอย่างใกล้ชิด คาดการณ์จนถึงวันที่ 29 พฤศจิกายนนี้ ภาคตะวันออกเฉียงเหนือตอนล่าง ภาคกลาง กรุงเทพมหานครและปริมณฑล ภาคตะวันออก ยังคงมีฝน ส่วนในวันที่ 30 พฤศจิกายน – 1 ธันวาคมนี้ บริเวณความกดอากาศสูง หรือมวลอากาศเย็นกำลังปานกลางอีกระลอกหนึ่ง จะแผ่ลงมาปกคลุมภาคเหนือ ภาคตะวันออกเฉียงเหนือ จะทำให้บริเวณดังกล่าวมีฝนฟ้าคะนอง ขณะที่ภาคใต้ยังคงมีฝนตกหนักบางแห่ง